1Sempajanna Musa, atanna Allataala. Oh PUWANG, Iko ritu onrotta mallinrung massossoreng.
2Ri wettu dé’napa naripancaji sining bulué, ri wettu dé’napa Mutappai linoé, Iko ritu Allataala iya mannennungengngé, dé’ pammulanna sibawa dé’ paccappurenna.
3Musuroi tolinoé lisu ri assalenna, mancaji awu pada-pada pammulanna.
4Untu’ alému sisebbu taung padai siessoé, esso iwenni iya labe’énna; pada-pada léléng jagangngé ri wennié.
5Muwalirekki; pada-padaki nippié, pada-pada wella iya cura’é;
6ri éléé tuwoi sibawa mabbunga, iyakiya makelle’i ri arawéngngé.
7Tassélekki nasaba cai-Mu, sibawa cappu binasa nasaba cai-Mu.
8Mutaroi asalatta ri yolo-Mu, dosata iya tassubbué Muwitai.
9Maponco’i atuwotta nasaba cai-Mu, cappui taut-tautta pada-pada seppung nappase’é.
10Wettu atuwotta banna pituppulo taung, rékko mawatakki, aruwa pulona taung. Iyakiya banna asukkarakeng sibawa anrasa-rasang iya talolongengngé; purana atuwong iya maponco’é, lennye’ni.
11Nigana missengngi aseronna cai-Mu, iyaré’ga maingekiwi matu addimonrinna cai-Mu?
12Pamaingekiki matu ponco’na atuwottaé kuwammengngi tamancaji tau iya engkaé akkalenna.
13Oh PUWANG, gangka kégi-Ko macai? Lisuno sibawa amaséiwi ata-atam-Mu.
14Patabbolloi pammasé-Mu lao ri idi tungke élé, kuwammengngi tamarennu sibawa makkélong gangka tuwota.
15Wérékki asennangeng sittimbang sibawa anrasa-rasangngé iya ritanggungngé ri laleng taut-taung anrasa-rasangngé.
16Ajjellokengngi winru-Mu lao ri ata-atam-Mu, sibawa akuwasam-Mu iya battowaé lao ri wijatta.
17Oh PUWANG Allataalata, barakkakiki, kuwammengngi nasininna jama-jamatta mawwassélé’i.
bug_Latn bug_Latn bug_Latn bug_Latn bjn_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn